**KAUNO PETRAŠIŪNŲ PROGIMNAZIJA**

**ĮTRAUKUSIS UGDYMAS – VISI VAIKAI YPATINGI**

**Erasmus+ KA122 projekto „Švietimo prieinamumo, įtraukties didinimo pagrindas - tikslingai besimokanti organizacija“**

(projekto vykdymui gauta parama pagal programą „Erasmus+“)

**METODINĖS REKOMENDACIJOS**

Parengė:

pavaduotoja ugdymui Aušra Gradickienė

anglų klb. mokytoja Rūta Binkienė

dailės mokytoja Kristina Gagienė

muzikos mokytoja Rimantė Jankauskienė

pradinio ugdymo mokytoja Ausma Gervylė

socialinė pedagogė Ada Čaraitė

**Kaunas, 2022**

**ĮVADAS**

Šios metodinės rekomendacijos parengtos remiantis Erasmus+ KA122 projekto „Švietimo prieinamumo, įtraukties didinimo pagrindas - tikslingai besimokanti organizacija“ mobilumo išvykų metu vykusių mokymų medžiaga ir patirtimi, įgyta pritaikant žinias Kauno Petrašiūnų progimnazijoje.

Įtraukties konstruktas veikia skirtinguose lygmenyse: valstybės politikos formavime, mokyklos, klasės lygmenyje. Mokyklos bendruomenė negali tiesiogiai veikti valstybės ar savivaldybės lygmens pokyčių, bet yra arčiausiai mokinių, todėl socialinės įtraukties užtikrinimas, mokymosi proceso organizavimas daro didžiausią įtaką įtraukties veiksmingumui. Šios metodinės rekomendacijos apibendrina projekto metu įgytas žinias ir patirtį, skirtos mokytojams ir pagalbos mokiniui specialistams, organizuojantiems įtraukųjį ugdymą.

1. **ĮTRAUKIOJO UGDYMO KONSTRUKTAS IR PRINCIPAI**

Pritaikant užsienio šalių patirtis išlieka aktualus Lietuvos Respublikos švietimo įstatyme apibrėžtas švietimo sistemos **įtraukties principas –** švietimo sistema sudaro sąlygas kiekvienam asmeniui ugdytis, plėtoti savo galias ir gebėjimus, gauti reikiamą pagalbą, patirti sėkmę mokantis, socialinėje, kultūrinėje ir (ar) kitose veiklose ir būti nediskriminuojamam dėl ugdymosi poreikių įvairovės ir (ar) švietimo pagalbos reikmės.

Analizuojant įtraukųjį ugdymą, svarbu išskirti **socialinę įtrauktį mokykloje,** kaivisi mokiniai jaučiasi vertinami, jų kitoniškumas (pvz., specialieji ugdymosi poreikiai) gerbiamas ir jų pagrindiniai poreikiai – patenkinti. Siekiama gerbti skirtumus ir juos suvokti, kaip praturtinančius visą ugdymosi bendruomenę. Svarbus glaudus, tikslingas mokinių, šeimų, mokytojų tarpusavio bendradarbiavimas. Pirmenybė teikiama socialinei ir emocinei kompetencijoms.

Dar siauresne apimtimi išskiriama **socialinė įtrauktis klasėje,** kaimokiniai skatinami draugauti su negalią, specialiųjų ugdymosi poreikių turinčiais, užsieniečiais mokiniais klasėje. Ieškoma būdų, kaip atskleisti mokinių stiprybes, pomėgius, dalykus, kuriais jie domisi. Skatinama pagarba skirtingumui, tolerancija.

**Pagrindiniai įtraukiojo ugdymo principai**:

* siekiama užtikrinti **prieinamumą** (informacijos, mokomosios medžiagos, priemonių, aplinkos ir kt.);
* įtraukusis ugdymas – mokinių **teisė**, o ne jiems suteikiama privilegija. Visi besimokantieji turi teisę dalyvauti ugdyme, kartu veikti su visais, mokytis;
* lanksčiai žiūrima į mokymo programą (pritaikytą mokiniams);
* visi mokiniai mokosi kartu, kuriama pagarbi atmosfera visiems klasėje;
* skatinamas mokinių kūrybiškumas;
* vyksta nuolatinis mokytojų ir pagalbos mokiniui specialistų bendradarbiavimas;
* mokytojai naudoja daug skirtingų metodų, technikų, priemonių, kad atlieptų įvairius (individualius) mokymosi stilius. Naudojami įvairūs mokymosi formatai (IT, socialinės medijos, internetas);
* didžiausias dėmesys skiriamas mokinio galioms, stiprybėms.

1. **UNIVERSALAUS DIZAINO MOKYMAS – UDL (UNIVERSAL DESIGN FOR LEARNING)**

UDL yra pagrįstas universalaus dizaino judėjimu, prasidėjusiu architektūroje, viešosiose erdvėse. Šis judėjimas siekė, kad erdvės taptų prieinamos ir naudingos visiems žmonėms, kad nereikėtų vėliau pritaikyti erdvių. UDL pagrindiniai principai naudojami kuriant įtraukųjį ugdymą, rengiant mokymo programas ir pamokas nuo ankstyviausių etapų, kad kuo daugiau mokinių galėtų mokytis efektyviai.

UDL remiasi prielaida, kad kiekvieno besimokančiojo smegenys yra skirtingos. Neurologijos moksliniai tyrimai nustatė tris skirtingus mokymosi tinklus. UDL mokymas suteikia keletą galimybių pasiekti kiekvieną tinklą, kad kiekvienas žmogus galėtų mokytis kuo tinkamesniu būdu.

Mokinių poreikiai gali varijuoti nuo nedidelių mokymosi sunkumų, socialinės aplinkos sudarytų sunkumų iki įvairių sutrikimų. Statistiškai daugėja mokinių su autizmo spektro sutrikimais, labai dažnai mokiniams nustatomas aktyvumo ir dėmesio sutrikimas, kartais mokiniai turi tik tam tikrų požymių, kurie ugdymo procese gali tapti iššūkiu mokytojui. Lentelėje pateikiamos kelios pagrindinės sutrikimų grupės ir rekomendacijos darbui.

|  |  |
| --- | --- |
| **Disleksija, disgrafija:**   * Naujus žodžius arba tekstą pateikti mažais „gabalėliais“, dalimis. * Kurti žodynėlį. * Naudoti multisensorines veiklas (parodyti paveikslėlius, leisti paliesti daiktus ir pan.). * Naudoti spalvotas juosteles ar skirtukus, padedančius koncentruotis į skaitomo teksto vietą. * Leisti užduotis rašyti ne ranka, o rinkti tekstą kompiuteriu. | **ADHD** (Aktyvumo ir dėmesio sutrikimas):   * Pateikti vaizdinius priminimus. * Nustatyti dienotvarkę, aiškią pamokos eigą. * Trumpinti užduotis. * Mažinti dirgiklių kiekį aplinkoje. * Duoti fizinių užduočių (nuvalyti lentą, išdalinti užduotis ir pan.). * Dažnai pozityviai įvertinti, pagirti. |

|  |  |
| --- | --- |
| **Autizmo spektro sutrikimai:**   * Išlaikyti aiškią struktūrą, rutiną. * Vengti juslinės perkrovos, kai gaunama per daug informacijos. * Naudoti vaizdinę medžiagą klasėje (piktogramas, diagramas). * Pateikti aiškias ir konkrečias instrukcijas klasei. * Susieti mokomąją medžiagą su mokinius dominančiais dalykais. * Skatinti tinkamą elgesį pagiriant, nukreipiant tinkama linkme. * Duoti daugiau laiko suprasti instrukcijas, atlikti užduotis, atsakyti į klausimus. * Pateikti elgesio taisykles aiškiais paveikslėliais ar raštu matomose vietose. | **Dauno sindromas**:   * Naudoti vaizdines priemones (dėl atminties problemų). * Naudoti trumpas, aiškias frazes. * Medžiagą pateikti per įvairius jutiminius „kanalus“ (klausos, regimuosius, lytėjimo). * Duoti daugiau laiko. * Dažniau rinktis teksto rinkimo kompiuteriu būdą, nei rašymą ranka. * Dalinti pamoką į trumpesnius intervalus ar įvairesnes veiklas. |

1. **MOKYTOJO VAIDMUO ĮTRAUKIAJAME UGDYME**

Kiekvienoje klasėje ir kiekvienoje pamokoje svarbiausiu išlieka mokytojo vaidmuo. Mokytojo požiūris, nuostatos, kaip jis planuoja ugdymą, kokius metodus ir priemones parenka. Siekiant kad mokiniai gerbtų specialiųjų ugdymosi poreikių turinčius mokinius, mokytojai patys turi rodyti pagarbą ir supratingumą jiems. Labai svarbus **„įtraukusis mąstymas“**, padedantis sėkmingiau spręsti iškilusius sunkumus. Jis reikalingas mokytojams, pagalbos mokiniui specialistams, administracijai ir kitiems su ugdymo organizavimu susijusiems asmenims:

* „tas vaikas nepasiruošęs mokytis“ – galvokime, kaip galime aplinką (mokyklą) jam pritaikyti?
* „aš nebuvau to mokytas“ – galvokime, kaip galime išmokti apie tai daugiau?
* „man reikia asistento visai dienai“ – galvokime, ką galime padaryti savarankiškai?
* „jau tai bandžiau ne kartą“ – galvokime, o gal kas nors iš to suveikė?
* „jis tupi po suolu visą pamoką“ – galvokime, kad jeigu vaikas mokosi žaisdamas su žaislu, piešdamas ar tupėdamas po suolu – tegu tai ir daro (jei netrukdo kitiems).

Taip pat labai svarbu vengti etikečių naudojimo – nesakyti „autistas, disleksikas, daunas“, sakyti „turintis sutrikimų ar sutrikimo požymių“. Pirmiausia reikia koncentruoti dėmesį į individą, jo poreikius, o ne į jo negalias ar sunkumus.

Martin Seligman (psichologas, knygų autorius, pozityviosios psichologijos kūrėjas) rekomenduoja naudoti pozityviąją psichologiją klasėje. **Pozityviosios psichologijos klasė** mažina depresiją jaunų žmonių tarpe, kelia laimės jausmą. Remiamasi 5 pagrindiniais elementais: pozityvi emocija, pozityvūs tarpusavio santykiai, reikšmingumas, įsitraukimas, užbaigtumas (tikslų įgyvendinimas). Pyktis yra tik stipri emocija, kuri yra iš karto pastebima, bet dažnai nėra tikroji problema. Pyktį gali sukelti baimė, panika, vienišumas, pažeidžiamumas, bejėgiškumas, gėda, atstūmimas, nemeilė, liūdesys ir kt. **Patarimai kaip ugdyti pozityvią klasės atmosferą:**

* pirmiausia – mokytojas turi MATYTI. Matyti ir žinoti, kas vyksta klasėje. Žmonės negali nebendrauti. Blogas elgesys taip pat yra komunikacija, išraiška;
* būkite efektyvios komunikacijos pavyzdys – naudokite pozityvią kalbą, toną, būkite ramus ir atsipalaidavęs;
* pozityvi kalba veda į pozityvią atmosferą. Net vienas negatyvus žodis gali kelti baimę ir stresą, o vienas teigiamas žodis – teigiamas „bangas“ smegenyse;
* ŽODŽIAI SVARBŪS: vietoj „čia visai nesunku“, sakykite „tu gali padaryti ir sunkius dalykus“; vietoj „tau reikia pagalbos?“, sakykite „aš čia esu tam, kad tau padėčiau“.

1. **ĮTRAUKUSIS UGDYMAS IR MENAI**

Meno terapija padeda žmonėms išreikšti ir suprasti savo emocijas per meninius užsiėmimus ir kūrybinį procesą. Yra daugybė meno terapijos rūšių, bet dažniausiai taikomos apima teatro, muzikos, šokio bei įvairias dailės praktikas, pavyzdžiui, fotografiją, koliažus, keramiką, skaitmeninius menus, tekstilę.

* 1. **DAILĖS TERAPIJA**

Jos metu žmonės piešia, kuria skulptūras, koliažus, juos analizuoja. Dailės terapijos užsiėmimai nėra skirti norintiems išmokti piešti, sukurti estetišką meno kūrinį. Šis metodas nereikalauja specialių meninių sugebėjimų, svarbus pats kūrybinis procesas, kuris pagal poreikius gali būti gydantis, ugdantis, atpalaiduojantis. Dailės terapija meno pagalba padeda patiems pamatyti, kokie norai, jausmai, vertybės ar poreikiai slypi mūsų viduje. Pasaulinėje praktikoje dailės terapija taikoma pačioms įvairiausioms visuomenės grupėms: neįgaliems vaikams ir suaugusiems, specialiųjų poreikių turintiems asmenims; priklausomybių turintiems, psichikos ligoniams; kaliniams; nėščioms moterims; asmenims, kurie siekia giliau save pažinti ir kt.

**Dailės terapija skirta:**

* nurimti (išlyginama dešiniojo ir kairiojo pusrutulių veikla). Žmogus kūrybinio proceso metu gauna atsakymus į rūpimus klausimus, nes įjungiamos tiek emocijos, tiek protas. Popieriuje galime susikurti tokį gyvenimą, kokio norime;
* socialiai priimtinu būdu „išveikti“ neigiamas emocijas. Tokiu būdu išsilaisvinama iš streso, atstatoma emocinė ir dvasinė sveikata;
* padėti sutelkti dėmesį, būti kokybiškoje darbinėje formoje;
* padėti suvokti ribas ir kompensuoti emocinio pasitenkinimo stoką.

**Kaip vyksta dailės terapija?**

1. Sukuriama atitinkama aplinka: dailės terapijos užsiėmimai vyksta laisvoje atmosferoje, kur sukuriamos sąlygos laisvai saviraiškai, kokia ji bebūtų.

2. Apšilimas: pasisveikinimas ir nuotaikų aptarimas.

3. Fizinis pratimas, įvedantis į „ČIA ir DABAR“.

4. Praktinės užduoties formulavimas. Jos metu vyksta įsisavinimas ir įsisąmoninimas (atkreipiamas dėmesys į prasčiausiai emociškai besijaučiantį).

5. Laisvas kūrybinis procesas.

6. Refleksija. Jos metu vaikai turi galimybę išreikšti ir aptarti mintis, išgyvenimus, pojūčius.

7. Atsisveikinimas. Užduoties pagalba sudaromos sąlygos grįžti į realybę.

Vienas iš **grupės formavimo ir susipažinimo metodų** dailės terapijoje yra **koliažas pristatant save.** Mokiniams duodama įvairių žurnalų, piešimo ir spalvinimo priemonių, žirklės, klijai. Užduotis – naudojantis turimomis priemonėmis sukurti save pristatantį koliažą. Galima kirpti iš žurnalų, piešti, rašyti, spalvinti.

**Piešimas kalbantis simboliais.** Vaizdų, simbolių pagalba kuriamas grafinis pokalbis be žodžių. Vienas žmogus užrašo savo sakinį, išreikštą emociją, grafiniais simboliais, porininkas atsako piešdamas. Jie negali kalbėtis, tik simbolių pagalba kurti pokalbį, reikšdami emocijas. Užbaigus pokalbį vyksta aptarimas: ar suprato vienas kitą, ar buvo lyderis, ar susikalbėjo, ar sklandžiai vyko pokalbis, ar rado kompromisą.

**Paveikslo piešimas.** Grupė suskirstoma poromis. Vienas iš poros turi nematyti paveikslo (patogiausia, kad sėdėtų nugara į paveikslą), kitas poros narys turi nematančiam paveikslo žodžiais paaiškinti, ką mato. Mokiniams įvardijamas tikslas – nematantis paveikslo turi jį nupiešti. Realus tikslas – sugebėti kuo aiškiau išreikšti savo mintis ir jas paaiškinti kitam.

* 1. **ŠOKIO / JUDESIO TERAPIJA**

Amerikos šokio terapijos asociacija (ADTA) psichoterapinį judesio panaudojimą apibrėžia kaip skatinantį emocinę, socialinę, pažintinę ir fizinę asmens integraciją, siekiant pagerinti sveikatą ir gerovę. Šokio terapijos prielaidos:

1. Judėjimas yra kalba, mūsų pirmoji kalba. Nežodinis ir judesių bendravimas prasideda tik atsiradus gyvybei ir tęsiasi visą gyvenimą. Šokio/judesio terapeutai mano, kad neverbalinė kalba yra tokia pat svarbi, kaip ir verbalinė. Tad terapijos procese naudoja abi bendravimo formas.

2. Protas, kūnas ir dvasia yra tarpusavyje susiję. Judėjimas gali būti funkcinis, komunikacinis, lavinamasis ir išraiškingas.

3. Judėjimas yra ir vertinimo priemonė, ir pagrindinis intervencijos būdas.

**5 ritmai („5Rhythms“)** – dinamiška judesio praktika, kurią sukūrė Gabrielle Roth (amerikiečių šokėja ir muzikantė). Paprastas ir gilus žemėlapis, padedantis atkurti ryšį su savo esybe per šokį. Kelias sugrįžti į įsiklausymą, į įgimtą ir visada prieinamą mūsų fizinio kūno išmintį. 5 ritmų įrašų šiuo metu galima rasti internete (pvz., Youtube platformoje: <https://www.youtube.com/watch?v=ediIPmM_yiM>)

5 ritmai:

1. Tekantis, banguojantis. Nuolatinio pėdų judėjimo metu randu kelią atgal į savo fizinį kūną.
2. Staccato, staigus. Staccato linijos ir formos padeda man aiškiai išreikšti savo mintis bendraujant su kitais.
3. Chaosas. Chaoso vibracija judina greičiau nei galiu pagalvoti, tai moko mane pasiduoti nežinomybei ir paleisti tai, kas man nebetarnauja.
4. Lyriškas. Lyrinio lengvumo šviesoje ištirpsta mano ribos, išnyra tūkstančiai naujų galimybių.
5. Tyla. Kai prisiliečiame prie tylos, mano kūną, protą, širdį ir sielą užlieja ramybė. Aš ir mes tampame viena viskuo, kas yra.
   1. **DRAMOS TERAPIJA**

Sudominti mokinius kai kuriomis temomis galima pasitelkiant dramos terapiją. Dramos terapija labai naudinga užsiimti žmonėms, turintiems raidos sutrikimų, sergantiems depresija. Geriausių rezultatų pasiekiama, kai užsiėmimų metu atliekami skirtingi pratimai ir technikos:

* improvizacija;
* istorijų pasakojimas;
* žaidimai vaidmenimis;
* pantomima ir kt.

Kai kuriuos dramos elementus galima išbandyti klasėje, pavyzdžiui, vedėjas užsiriša skarelę ir žiūrėdamas į nuotrauką pradeda su kažkuo kalbėti. Mokiniai, klausydamiesi, kas kalbama, apie ką kalbama, kokiu tonu kalbama, turi pabandyti atspėti, kas su kuo ir apie ką kalba. Kai mokiniai atspėja temą, rodoma ar skaitoma dalis tikrosios istorijos. Kažkurioje vietoje istorija stabdoma ir vyksta veikėjų charakterių aptarimas, gerų ir blogų bruožų išskyrimas, bandoma argumentuoti, kuo baigsis istorija.

Dar vienas dramos terapijos metodas yra nauja„sugedusio telefono“ versija, pvz., pirmiausia visi mokiniai surašo kuo daugiau skirtingų specialybių ant atskirų lapelių. Tada visi sustoja eilute taip, kad matytų tik priešais esančio žmogaus nugarą. Paskutinis išsitraukia vieną lapelį, kuriame užrašyta profesija ir nekalbėdamas suvaidina tą profesiją. Antras mokinys suvaidina ją trečiam ir t. t. Paskutinis mokinys, kuriam buvo suvaidinta profesija, turi ją įvardinti.

1. **REKOMENDUOJAMOS VEIKLOS, METODAI ORGANIZUOJANT ĮTRAUKŲJĮ UGDYMĄ**
   1. **GRUPINIS DARBAS**

Grupinis darbas - tai metodas, kai klasė padalinama į mažas grupes tam, kad mokiniai bendradarbiautų tarpusavyje ir taip padėtų vienas kitam mokytis. Įtraukiajame ugdyme svarbu, kad darbas grupėse būtų organizuojamas ne burtų traukimo būdu ar panašiai, o iš anksto planuojant ir apsvarstant grupių sudėtį. Dėl to svarbu laikytis šių rekomendacijų:

* mokiniai turi būti skirstomi į mažas grupeles (po 5);
* grupės turėtų būti mišrios – turėtų būti ir berniukų, ir mergaičių;
* kiekvienam mokiniui suteikiamas numeris (1-5), o grupei – raidė (A, B, C...); kiekvienas mokinys gauna užduotį grupėje;
* kiekviena grupė susideda: iš vykdančio komunikaciją grupėje mokinio (Nr. 1), mokinio, turinčio mokymosi sunkumų (Nr. 2) ir 2-3 kitų mokinių (Nr. 3-5);
  + - * svarbu, kad vienoje grupėje būtų tik vienas turintis mokymosi sunkumų mokinys.

**Grupinio darbo metodai** pamokoje:

* **įvadinio klausimo diskusija** naudojama pradedant pamoką. Mokiniai dirba porose arba mažose grupėse, ieško atsakymo į klausimą ar klausimų grupę. Naudojasi patirtimi, bendru supratimu ir ankstyvesnio mokymosi metu įgytomis žiniomis. Po diskusijos kiekviena grupė pristato bent vieną savo idėją, pvz.: „Mokymasis – tai ...“, „Parašykite sąvokos „metodas“ apibrėžimą“;
* **ekspertų (JIGSAW) metodas.** Grupės (A, B, C, D...) nariai skaito, aiškinasi ir analizuoja vieną medžiagos dalį. Kiekvienas grupės narys išmoksta tą medžiagos dalį. Mokymosi sunkumų turintys mokiniai gauna lengvesnę, jų gebėjimus atitinkančią medžiagą. Suformuojamos grupės – 1, 2, 3, 4, …, kurias sudaro po vieną grupių A, B, C, D... narį. Kiekvienas naujos grupės narys moko kitus grupės narius. Vertinama pagal tai, kiek išmoko kiti grupės nariai. Tikslas – kiekvienas grupės narys išmoksta visą medžiagą. Atsiskaitymas – individualios užduotys iš išmoktos medžiagos;
* **spaudos konferencijos simuliacija:**

I etapas – darbas grupėse;

II etapas – spaudos konferencija;

III etapas – spaudos konferencijos apibendrinimas;

IV etapas – užduoties aptarimas;

V etapas – straipsnių ir ataskaitų paroda klasėje ar internetinėje aplinkoje.

* 1. **SMEGENŲ PERTRAUKOS**

Smegenų pertraukos (Brain Breaks) yra svarbi mokymosi dalis. Tai nedidelės protinės pertraukėlės, skirtos padėti mokiniams pailsėti, o vėliau vėl susikaupti ir dalyvauti pamokoje produktyviau. Paprastai tokios pertraukėlės skatina mokinius judėti ir leidžia kraujui bei deguoniui tekėti į smegenis. Šios pertraukėlės suteikia energijos bei atsipalaidavimo. Mokytojo tikslas – kad mokiniai įsimintų pateikiamą informaciją. Geriausia duoti mokiniams laiko pagalvoti ir apdoroti informaciją. Smegenų pertraukos yra naudingos bet kokio amžiaus mokiniams, jos teigiamai veikia emocines būsenas, lavina kūrybiškumą bei socialinius įgūdžius. Puikus pavyzdys – leidimas mokiniams dalyvauti nedidelėje šokių pertraukoje. Tai veiksmingas būdas mokiniams atskleisti kūrybiškumą. Kartais drovūs mokiniai klasėje gali bijoti prabilti atsakydami į klausimus, tačiau iš širdies šoka pagal muziką. Tai gali būti labai smagu, visiems pagerina nuotaiką. Smegenų pertraukos turėtų būti laikomos investicija į mokinių ir mokytojų gerą laiką ir emocijas. **Smegenų pertraukų pavyzdžiai:**

* **Sėlinantis tigras.** Dalyviai stovi klasės gale, vedėjas – priekyje. Vedėjas stovi nusisukęs nugara į dalyvius. Kol vedėjas nežiūri, visi turi judėti link jo, o kai atsisuka – visi sustingsta (kas sujuda, grįžta į pradžią). Tikslas – paliesti vedėją. Pasunkinimas – galima judėti poromis.
* **Piešimas pagal muziką.** Mokiniai turi piešti savo jausmus, emocijas, vaizdinius pagal muziką tol, kol ji groja. Vėliau galima paleisti visiškai kontrastingą muziką ir piešti pagal ją. Nupiešus ieškoma panašumų, skirtumų tarp įvairių mokinių piešinių.
* **„Grojimas“ pagal paveikslą.** Visi mokiniai turi sugalvoti kokį nors garsą, kiekvienam mokiniui yra paskiriama spalva. Mokytojas rodo spalvą ir tą spalvą gavęs mokinys turi sugroti savo garsą. Spalvas galima keisti greitai, galima lėtai, galima kartoti tas pačias.
* **Tunelis.** Mokiniai atsitiktine tvarka suskirstomi į dvi grupes, stovi zigzagu vienas prieš kitą, tarp mokinių turi būti paliktas praėjimas mokytojui. Mokytojui priėjus prie mokinių, esantys kairėje tunelio pusėje turi pasakyti duotos temos pliusus, mokiniai, esantys dešinėje pusėje – minusus. Pasakius savo argumentą galima eiti į eilės galą, renkantis, kurią pusę nori argumentuoti.
  1. **METODAI ĮVAIRIOMS PAMOKOMS**

Pamokose gali būti naudojami įvairūs žaidimai, kurie skatina domėjimąsi, ugdo atkaklumą, įgalina rasti sprendimus, moko panaudoti anksčiau įgytus įgūdžius, įtraukia į ugdymo(si) procesą visus mokinius, gerina mikroklimatą klasėje, formuoja bendradarbiavimo įgūdžius. Siūlomos idėjos naudojant žaidimus pamokose:

**Rungtyniavimas su savo ankstesniu „aš“**. Mokiniai bando pagerinti ankstesnių bandymų rezultatus.

**Mokiniai prieš mokytoją**.Taškus gauna mokiniai, jei laikosi nustatytų taisyklių, mokytojas – jei nesilaiko.

**Pabėgimo kambariai.** Padeda įtvirtinti išmoktas žinias, praplečia akiratį.

**Skaitymas** gali būti pateiktas įdomiai, kitaip. Paruoštame tekste trūksta teksto dalių, kurios yra paslėptos kažkur klasėje. Mokiniai turi surasti trūkstamas dalis, jas teisingai sudėti į tekstą ir kartu garsiai perskaityti.

**Naujų užsienio kalbos žodžių įtvirtinimui** naudojamos kortelės su piešiniais, kurios gali būti išdėliojamos ant stalo ar grindų. Du mokiniai gauna po musmušį. Trečias mokinys gauna tas pačias korteles, kurios yra išdėliotos ant stalo ir turi mokomąja kalba įvardinti kiekvieną kortelę. Mokiniai, kurie turi musmušius, turi kuo greičiau pataikyti ant įvardintos kortelės.

**Vertybių aukcionas.** Mokiniai suskirstomi grupėmis. Kiekviena grupė gauna tam tikrą pinigų sumą (pvz., 200 Eur), už kurią turi nusipirkti mokytojo pasiūlytas vertybes. Duodama laiko susitarti, kurios vertybės svarbiausios, kurias grupės pirks pirmiausia. Perkant vertybes svarbu įvertinti ir susitarti, kokia suma bus „statoma“ už kiekvieną vertybę. Po aukciono aptariama, kodėl grupės išskyrė vienas ar kitas vertybes, ar yra patenkintos rezultatais.

**Bingo.** Mokiniai suskirstomi į grupes. Išdalinami lapai su Bingo lentelėmis, kuriose surašyti temą atitinkantys žodžiai, skaičiai ar simboliai. Mokytojas užduoda klausimus, kurie gali būti pateikti skaidrėse, mokiniai brauko teisingus atsakymus lentelėse. Žaidimo laimėtojai – pirmoji grupė mokinių, užbraukusi visus teisingus atsakymus ir sušukusi „Bingo !“.

**Teigiamos ir neigiamos savybės** (pasitikėjimo savimi ugdymui). Mokiniai užrašo ant lapų dvi savo teigiamas ir dvi neigiamas savybes. Lapai perduodami kitiems mokiniams, kurie turi užrašyti po dvi teigiamas savybes. Popieriaus lapai juda ratu, kol galiausiai grįžta pas lapų savininkus. Aptariami rezultatai.

**Zefyrų bokštas.** Mokinių grupės gauna užduotį – pastatyti zefyrų bokštą iš zefyrų ir Spagetti makaronų per tam tikrą laiką (pvz., 5 min.). Grupelėse vyksta diskusijos, kaip atlikti užduotį. Duodamas startas statyti. Laimi grupė, pastačiusi aukščiausią Spagetti makaronų bokštą, kuris išstovi bent vieną minutę.

**Pasisveikinimas.** Visi sėdi ratu. Vienas prisistato kreipdamasis į kaimyną ir pasakęs vardą parodo judesį. Pavyzdžiui: Labas (pirmo dalyvio vardas), mano vardas (antro dalyvio vardas) ir rodomas judesys. Antras dalyvis atsako: Labas (pirmo dalyvio vardas) ir parodo pirmo dalyvio judesį. Pasisuka į kaimyną ir sako: Mano vardas ...... ir parodo savo judesį. Kaimynas tęsia pasisveikinimą ir pats prisistato.

**Užsiėmimas dailės galerijose, muziejuose – paveikslų paieška.** Mokiniams išdalinamos iš anksto paruoštos užduotys – iš paveikslų išrinktos jų dalys. Mokiniai turi surasti, kokio paveikslo tai dalis, įvardinti paveikslą ir autorių.

**LITERATŪRA:**

1. „All children are special” (Barselona, 2021), Erasmus+ KA122 mobilumo projekto „Švietimo prieinamumo, įtraukties didinimo pagrindas - tikslingai besimokanti organizacija“ mokymų medžiaga.
2. „All children are special“ (Tenerifė, 2022), Erasmus+ KA122 mobilumo projekto „Švietimo prieinamumo, įtraukties didinimo pagrindas - tikslingai besimokanti organizacija“ mokymų medžiaga.
3. „Game-based learning and gamification in the classroom“ (Praha, 2022), Erasmus+ KA122 mobilumo projekto „Švietimo prieinamumo, įtraukties didinimo pagrindas - tikslingai besimokanti organizacija“ mokymų medžiaga.
4. „Inclusive education through arts and games“ (Larisa, 2022), Erasmus+ KA122 mobilumo projekto „Švietimo prieinamumo, įtraukties didinimo pagrindas - tikslingai besimokanti organizacija“ mokymų medžiaga.
5. Lietuvos Respublikos švietimo įstatymas <https://e-seimas.lrs.lt/portal/legalAct/lt/TAD/TAIS.1480/asr>.
6. Interneto svetainė Pozityvioji psichologija  <https://positivepsychology.com/who-is-martin-seligman/>
7. „Special needs education“ (Malaga, 2022), Erasmus+ KA122 mobilumo projekto „Švietimo prieinamumo, įtraukties didinimo pagrindas - tikslingai besimokanti organizacija“ mokymų medžiaga.